b'\n_START_ARTICLE_\nS\xc3\xa4rkij\xc3\xa4rvi (Kuhmoinen, Kyl\xc3\xa4m\xc3\xa4)\n_START_SECTION_\nMaantietoa\n_START_PARAGRAPH_\nJ\xc3\xa4rven pinta-ala on 98 hehtaaria ja se on 2,5 kilometri\xc3\xa4 pitk\xc3\xa4 ja 1,0 kilometri\xc3\xa4 leve\xc3\xa4. Annetut mitat eiv\xc3\xa4t kuitenkaan vastaa j\xc3\xa4rvell\xc3\xa4 saatua vaikutelmaa. Keskell\xc3\xa4 j\xc3\xa4rve\xc3\xa4 on kaksi vastakkaista nieme\xc3\xa4, joiden v\xc3\xa4liin j\xc3\xa4\xc3\xa4 100 metri\xc3\xa4 leve\xc3\xa4 salmi. Salmi yhdist\xc3\xa4\xc3\xa4 siten kaksi j\xc3\xa4rvenosaa, joista l\xc3\xa4ntisen osan rikkoo kolme saarta ja kolmas niemi ja it\xc3\xa4isen osan rikkovat Lortinniemi ja S\xc3\xa4rkiniemi. S\xc3\xa4kiniemi suojaa etel\xc3\xa4ss\xc3\xa4 700 metri\xc3\xa4 pitk\xc3\xa4\xc3\xa4 Tallahtea. J\xc3\xa4rven l\xc3\xa4hiymp\xc3\xa4rist\xc3\xb6 on alavaa maastoa, jossa korkein m\xc3\xa4ki on alle 20 metri\xc3\xa4 korkea. J\xc3\xa4rvell\xc3\xa4 on kartan mukaan 13 saarta, joiden nimi\xc3\xa4 ei kartoissa ilmoiteta. It\xc3\xa4isen j\xc3\xa4rvenosan kolme suurta saarta ovat 150\xe2\x80\x93180 metri\xc3\xa4 pitk\xc3\xa4t ja 40\xe2\x80\x9370 metri\xc3\xa4 leve\xc3\xa4t. Suurimman saaren pinta-ala on kartasta mitattuna 0,8 hehtaaria. Muut saaret ovat pieni\xc3\xa4 luotoja. J\xc3\xa4rven rantaviivan pituus on 12,7 kilometri\xc3\xa4 ja sen rannat ovat mets\xc3\xa4maata. J\xc3\xa4rvi sijaitsee haja-asutusalueella, joka muodostuu yhdest\xc3\xa4 entisest\xc3\xa4 maatilasta ja yli kymmenest\xc3\xa4 vapaa-ajan asunnosta. Niille tulee tiet yhdystielt\xc3\xa4 3284.\n_START_SECTION_\nVesist\xc3\xb6suhteet\n_START_PARAGRAPH_\nJ\xc3\xa4rvi sijaitsee Kokem\xc3\xa4enjoen vesist\xc3\xb6ss\xc3\xa4 (vesist\xc3\xb6aluetunnus 35) L\xc3\xa4ngelm\xc3\xa4veden ja Hauhon reittien valuma-alueen (35.7) P\xc3\xa4\xc3\xa4skyl\xc3\xa4njoen valuma-alueella (35.76), jonka Pitk\xc3\xa4j\xc3\xa4rven valuma-alueeseen (35.765) se kuuluu. J\xc3\xa4rven vedenpinnan korkeus on 127,2 metri\xc3\xa4 mpy. Siihen on johdettu yli kymmenen mets\xc3\xa4ojaa. Niiden lis\xc3\xa4ksi j\xc3\xa4rveen laskee muutaman j\xc3\xa4rven laskuoja. N\xc3\xa4it\xc3\xa4 ovat S\xc3\xa4rkilammi (4 hehtaaria, ha), joka laskee Lortinniemen juureen, ja Kannuslammi (1 ha), joka laskee l\xc3\xa4ntiseen osaan ja jonka kautta laskevat S\xc3\xa4rkij\xc3\xa4rveen my\xc3\xb6s er\xc3\xa4s nimet\xc3\xb6n lampi, Likolammi, Vuorisj\xc3\xa4rvi (2 ha) ja ojan valuma-alueen latvoilta esimerkiksi Vatij\xc3\xa4rvi (10 ha)._NEWLINE_S\xc3\xa4rkij\xc3\xa4rven laskuoja l\xc3\xa4htee sen l\xc3\xa4nsip\xc3\xa4\xc3\xa4st\xc3\xa4 Heretynlahdelta ja se virtaa ensin etel\xc3\xa4\xc3\xa4n Heretynlammiin (3 ha) ja siit\xc3\xa4 l\xc3\xa4nteen Pitk\xc3\xa4j\xc3\xa4rven Toijanlahteen.'